Θεσσαλονίκη, 4 Οκτωβρίου 2019

Αριθ. Πρωτ.1046/10/ΣΣ

Προς:

Κύριο **ΠΑΝΑΓΙΩΤΗ ΘΕΟΔΩΡΙΚΑΚΟ**

Υπουργό Εσωτερικών

Κύριο **ΘΕΟΔΩΡΟ ΣΚΥΛΑΚΑΚΗ**

Υφυπουργό Οικονομικών

Κύριο **ΘΕΟΔΩΡΟ ΛΙΒΑΝΙΟ**

Υφυπουργό Εσωτερικών

Κοιν/ση:

ΚΕΔΕ

ΠΕΔ της Χώρας

Δήμοι της Κεντρικής Μακεδονίας

ΘΕΜΑ: Κατάργηση της «υποχρέωσης» μεταφοράς των ταμειακών διαθεσίμων των Φορέων της Τοπικής Αυτοδιοίκησης στην Τράπεζα της Ελλάδος.

ΣΧΕΤ: (α) Το 911/10/ΣΣ/09-09-2019 έγγρ. ΠΕΔΚΜ.

(β) Το 2/27810/ΔΛΤΠ/26-09-2019 έγγρ. ΓΛΚ.

(γ) Το 68335/03-10-2019 έγγρ. ΥΠΕΣ.

Κύριοι Υπουργοί,

με το 911/10/ΣΣ/09-09-201 έγγραφο της ΠΕΔΚΜ:

**εκφράσαμε την έκπληξή μας** για το περιεχόμενο της 95/2019 Εγκυκλίου του ΥΠΕΣ, με την οποία παρέχονταν στους αρτισύστατους Δήμους (του Ν. 4600/2019) οδηγίες σχετικές με την «*υποχρέωση*» μεταφοράς των ταμειακών διαθεσίμων τους στην Τράπεζα της Ελλάδος,

**διατρανώσαμε**, **για πολλοστή φορά**, **την κάθετη αντίθεση** της Τοπικής Αυτοδιοίκησης στην επιχειρούμενη «άλωση» των ταμειακών διαθεσίμων της,

και, **με ομόφωνη απόφαση** του Διοικητικού Συμβουλίου μας (στην συζήτηση της οποίας συμμετείχαν και νεοεκλεγέντες Δήμαρχοι των Δήμων της Κεντρικής Μακεδονίας) **ζητήσαμε:**

**(α)** την **επαναδιατύπωση** των διατάξεων του άρθρου 69.Α. του Ν. 4270/2014, όπως τροποποιήθηκε με το άρθρο 80 § 1 του Ν. 4549/2018, **ώστε να μην συμπεριλαμβάνονται στο πεδίο της εφαρμογής του οι Φορείς της Τοπικής Αυτοδιοίκησης**,

**(β)** την **ανάκληση** των 2/6748/ΔΛΓΚ/21-01-2019 ΥΑ (Β΄ 104), 2/16606/ΔΛΓΚ/21-02-2019 ΥΑ (Β΄ 568), 2/54366/ΔΛΓΚ/01-07-2019 ΥΑ (Β΄ 2680) και η 2/66482/ΔΛΤΠ/Γ΄/29-08-2019 ΥΑ (Β΄ 3389), **στο μέρος που αφορούν στους Φορείς της Τοπικής Αυτοδιοίκησης**, και

**(γ)** την **ανάκληση** (**επιτέλους!**) της 199/10-06-2015 εγκυκλίου του τότε Υπουργού Εσωτερικών κ. Ν. Βούτση, ώστε **να πάψει να υπάρχει στο διοικητικό στερέωμα** η, **επονείδιστη** για την Δημόσια Διοίκηση και **άκρως προσβλητική** για την Τοπική Αυτοδιοίκηση, παραγγελία περί «*αμμελητί συμμόρφωσης*» των ΟΤΑ α΄ και β΄ βαθμού της Χώρας στους ορισμούς της από 20-04-2015 **έωλης και καταφανώς αντισυνταγματικής** Πράξης Νομοθετικού Περιεχομένου, η οποία, παρά τις μεταγενέστερες νομοθετικές ψιμυθιώσεις, **εξακολουθεί να αποτελεί το «θεμέλιο»** αυτής της **ακατανόητα επίμονης και πανταχόθεν διάτρητης εκστρατείας** εναντίον των ταμειακών διαθεσίμων της Τοπικής Αυτοδιοίκησης.

Η έκπληξή μας για το περιεχόμενο των οδηγιών και υπενθυμίσεων της 95/2019 Εγκυκλίου προσλαμβάνει **οδυνηρές διαστάσεις** και **μετατρέπεται σε αγανάκτηση** καθώς διαπιστώνουμε πως οι αρμόδιες Υπηρεσίες σας **όχι μόνον απαξίωσαν να αρθρώσουν μιαν**, **έστω**, **τυπική απάντηση** στο ως άνω έγγραφό μας, **αλλά σπεύδουν**, **συντονισμένα**, να υλοποιήσουν (4 χρόνια μετά) τις παραγγελίες του κυρίου Βούτση, ανακοινώνοντας προθεσμίες και ρυθμίζοντας διαδικασίες εφαρμογής της «*επίμαχης*» (όπως το ίδιο το ΥΠΕΣ την έχει χαρακτηρίσει) ΥΑ, **ενώ εκκρεμεί αίτηση ακύρωσής της ενώπιον του Συμβουλίου της Επικρατείας** και ενώ **το σύνολο των αυτοδιοικητικών φορέων της Χώρας έχουν εκφράσει την αντίθεσή τους** προς το προσβλητικό για την ίδια την υπόσταση του αυτοδιοικητικού θεσμού περιεχόμενό της.

Εκφράζοντας την **εντονότατη διαμαρτυρία**, τόσο για την **εμμονική μεδόθευση** με την οποία **πλήττονται ακόμη και τα ελάχιστα εναπομείναντα ίχνη** της (συνταγματικά κατοχυρωμένης!) αυτοδιοικητικής αυτοτέλειας, όσο και την **συνεχιζόμενη έκδηλη αγνόηση** (και, κατά συνέπεια, **επιδεικτική περιφρόνηση**) σειράς ομόφωνων αποφάσεων συλλογικών οργάνων και συνεδρίων της Αυτοδιοίκησης,

**επανυποβάλλουμε,** για μιαν ακόμη φορά, **το σώμα** των προηγούμενων σχετικών εγγράφων μας, και **επαναλαμβάνουμε το αίτημα για άμεση ανάκληση όλων των σχετικών με την απαράδεκτη επιχείρηση μεταφοράς («άλωσης») των ταμειακών διαθεσίμων της Τοπικής Αυτοδιοίκησης αποφάσεων, εγκυκλίων και εγγράφων σας**.-

Ο Πρόεδρος της ΠΕΔΚΜ

## ΛΑΖΑΡΟΣ ΚΥΡΙΖΟΓΛΟΥ

Δήμαρχος Αμπελοκήπων Μενεμένης

Συνημμένα:

(Α) Το 911/10/ΣΣ/09-09-2019 έγγραφο της ΠΕΔΚΜ,

(Β) Το 69/9/ΑΙ/25-01-2019 έγγραφο της ΠΕΔΚΜ,

με τα προσαρτημένα σ’ αυτό:

(α).- ψήφισμα ΔΣ ΠΕΔΚΜ από 22-04-2015.

(β).- έγγρ. ΠΕΔΚΜ 1011/9/ΑΙ/28-08-2015.

(γ).- έγγρ. ΠΕΔΚΜ 1132/10/ΣΣ/02-10-2017.

(δ).- δήλωση Προέδρου ΠΕΔΚΜ από 14-06-2018.